Trachyandra spp. vergiftiging | Landbou
Trachyandra spp. vergiftiging
Ek is al moedeloos en raad-op en weet nie meer wat om te doen nie. Dit gaan oor die rolbos wat skaap vreet en dan verlam raak en op hope vrek. Ek en my man is nou beginnerboere en het hierdie jaar oor die 200 skaap verloor en dit is nie 'n grap nie. Wat kan 'n mens vir die skaap ingee? Ek het al alles probeer, maar niks help nie. Sodra jy die bossie uithaal, versprei hy eers. Weet jy van iets wat ek kan doen?
Die plant wat in Namibië voorkom, is Tachyandra laxa en T. divaricata kom in die Wes-Kaap voor.
Vir foto's van Tachyandra spp. klik op onderstaande webadres.
Die plante het sagte vleesagtige blare wat in rosette gerankskik is. T. divaricata het plat blare terwyl T. laxa silindriese blare het. Die bloeiwyse is groot en vertak met klein wit blommetjies wat later kapsules word. T.laxa word later 'n tolbos.
Die plante is smaaklik in die vroeë groeiseisoen en uitbreke van vergiftiging geskied met oorbeweiding in die droë maande Augustus tot Desember. Die voorkoms van die siekte hou gewoonlik op na die aanvang van goeie reën en verbetering van weiding.
Eksperimenteel is die siekte in 'n skaap verwek nadat die skaap vir 6 maande van die vars gesnyde plante gevoer is. 'n Perd is ook gevoer en na 6 weke het die perd siektetekens begin wys.
Beeste, skape, perde en varke is al aangetas in die Wes-Kaap en Namibië. Kliniese tekens in die verskillende spesies is baie dieselfde. In die beginstadium beweeg diere moeilik en buig die kootgewrigte oor, wys oorgevoeligheid en spiersametrekkings. As perde, wat hierdie tekens wys, lig geoefen word, verbeter of verdwyn die tekens. Die perde word gou moeg en haal swaar asem. Met tye wys sekere diere oor-buiging of oor-strekking van gewrigte en spastiese bewegings van die agterbene. Gevorderde verlamming tree in en diere gaan lê op hulle mae. Geaffekteerde diere vrek a.g.v. verhongering, blootstelling of sekondêre komplikasies een tot 3 maande na die aanvang van die eerste siektetekens. Met behoorlike voeding of verbeterde weiding kan diere met vroeë siektetekens na 6 maande herstel. Sommige diere mag net gedeeltelik herstel en mag 'n lam ledemaat oorhou.